# **DIA DE LA INTERNET SEGURA 2023**

# **Conquereix Internet i aprèn a protegir-te!**



El 7 de febrer se celebra arreu del món, a gairebé 200 països, el **Dia de la Internet Segura**. Aquesta data posa èmfasi en una necessitat bàsica i primordial: construir, entre totes i entre tots, **una Internet millor, més segura, més ètica, més respectuosa, més saludable**. Els centres educatius, com a difusors de coneixement entre les noves generacions, tenen un paper indiscutible. Tenen la capacitat de formar, de generar nous ciutadans i noves ciutadanes amb unes capacitats digitals bàsiques. Unes capacitats que no s’entenen sense un element indispensable: la seguretat.

**‘Conquereix Internet i aprèn a protegir-te!’** és el lema que, des del Programa Internet Segura, s’ha triat per celebrar, un any més, aquesta efemèride, que el 2023 arriba a la vintena edició. Pensant en la **comunitat docent de primària i de secundària**, es proposen una sèrie d’activitats i d’accions per reforçar la seguretat en l’ús diari de la tecnologia entre els nens i les nenes.

* **Activitats interactives per a primària**. Exercicis pràctics per aprendre a crear, de manera fàcil i senzilla, una contrasenya robusta i segura; per saber destriar, de manera activa, imatges reals i imatges falses; per conèixer quins són els límits a l’hora de donar dades personals en formularis en línia, i per no caure en enganys publicitaris falsos.
* **Cibertrucs per a secundària**. Càpsules de capacitació, amb propostes de treball a l’aula, per descobrir trucs de ciberseguretat, amb un esperit molt pràctic i d’aplicació en el dia a dia. Des de com blocar el mòbil amb seguretat fins a descobrir si algú s’ha colat al Gmail o com esborrar el contingut d’un telèfon robat o perdut en remot.
* **Relats de ciberseguretat**. Contes per a nens i nenes d’entre 7 a 11 anys que plantegen situacions reals o potencialment reals en què la ciberseguretat té un paper fonamental. Aquest 2023 s’estrena el relat ‘Nico i Clea, *influencers’*, que posa sobre la taula la qüestió dels referents de les xarxes socials i l’anhel d’assemblar-s’hi.
* ***Kahoot*** **amb el programa ‘Popap’ de Catalunya Ràdio.** Sota el paraigua del Dia de la Internet Segura 2023, el programa ‘Popap’ de Catalunya Ràdio, presentat per la Mariola Dinarès, dedicarà un espai a la ciberseguretat en forma de qüestionari. Des del Programa Internet Segura es fa una crida perquè els centres educatius de Catalunya es connectin a partir de les 13:00 hores del dimarts, 7 de febrer, per participar-hi.

Totes aquestes activitats les anireu trobant al web del [**Dia de la Internet Segura**](https://internetsegura.cat/) durant els pròxims dies (fins al dia 7 de febrer). Des d’Internet Segura us animem, centres educatius de Catalunya, a participar de les activitats proposades, i a fer-nos arribar les vostres activitats per treballar la ciberseguretat a les aules.

**Correu electrònic:** [internetsegura@ciberseguretat.cat](mailto:internetsegura@ciberseguretat.cat)

**Xarxes socials:** TW: [@internetambseny](https://twitter.com/internetambseny); FB: [@internetsegura.cat](https://www.facebook.com/internetsegura.cat); IS: [@internetambseny](https://www.instagram.com/internetambseny/); YT: [@internetposahiseny](https://www.youtube.com/@Internetposahiseny)

***Hashtags*:** *#SaferInternetDay, #SID2023, #ConquereixInternet*